b'\n_START_ARTICLE_\nIiro Viinanen\n_START_SECTION_\nUra\n_START_PARAGRAPH_\nViinanen valmistui insin\xc3\xb6\xc3\xb6riksi Tampereen teknillisest\xc3\xa4 opistosta vuonna 1967 ja diplomi-insin\xc3\xb6\xc3\xb6riksi Teknillisest\xc3\xa4 korkeakoulusta vuonna 1974. Ennen poliittista uraansa Viinanen ty\xc3\xb6skenteli yksityisyritt\xc3\xa4j\xc3\xa4n\xc3\xa4.\n_START_SECTION_\nPolitiikka\n_START_PARAGRAPH_\nKunnallispolitiikassa Viinanen toimi Riihim\xc3\xa4en kaupunginvaltuuston j\xc3\xa4senen\xc3\xa4 vuosina 1977\xe2\x80\x931995 ja sen varapuheenjohtajana vuosina 1985\xe2\x80\x931995. Vuosina 1989\xe2\x80\x931991 h\xc3\xa4n oli H\xc3\xa4meen maakuntaliiton puheenjohtaja. Viinanen nousi eduskuntaan vuoden 1983 vaalien j\xc3\xa4lkeen ja h\xc3\xa4net valittiin uudelleen vuosina 1987, 1991 ja 1995. Eduskunnassa Viinanen toimi vuosina 1983\xe2\x80\x931986 suuressa valiokunnassa ja perustuslakivaliokunnassa, vuosina 1987\xe2\x80\x931989 valtiovarainvaliokunnassa ja vuonna 1991 ulkoasiainvaliokunnassa. Vuonna 1990 h\xc3\xa4n toimi kokoomuksen eduskuntaryhm\xc3\xa4n puheenjohtajana._NEWLINE_Viinanen toimi valtiovarainministerin\xc3\xa4 vuosina 1991\xe2\x80\x931996, ensin vuoteen 1995 Ahon hallituksessa ja t\xc3\xa4m\xc3\xa4n j\xc3\xa4lkeen vajaan vuoden ajan Lipposen I hallituksessa. Viinasen ministerikauteen osui itsen\xc3\xa4isen Suomen historian pahin lama. Esko Ahon hallituksen valtiovarainministerin\xc3\xa4 Viinanen johti voimakkaita valtion menoleikkauksia. Viinasen mukaan leikkauksia tarvittiin, jotta ulkomailta saataisiin ylip\xc3\xa4\xc3\xa4t\xc3\xa4\xc3\xa4n jatkossa lainaa. H\xc3\xa4nen toimensa her\xc3\xa4ttiv\xc3\xa4t voimakkaita tunteita, ja toiset pitiv\xc3\xa4t h\xc3\xa4nt\xc3\xa4 hyvinvointivaltion romuttajana ja toiset taas valtiontalouden pelastajana. Viinanen oli valtiovarainministerin\xc3\xa4 yksi Suomen t\xc3\xa4rkeimmist\xc3\xa4 EY-neuvottelijoista. H\xc3\xa4n siirtyi eduskunnasta ja hallituksesta Pohjolan p\xc3\xa4\xc3\xa4johtajaksi kesken vaalikauden helmikuussa 1996. H\xc3\xa4nen tilalleen valtiovarainministeriksi nousi kokoomuksen puheenjohtaja, oikeusministeri Sauli Niinist\xc3\xb6.\n_START_SECTION_\nYritysel\xc3\xa4m\xc3\xa4n vaikuttaja\n_START_PARAGRAPH_\nVuonna 1996 Viinanen valittiin vakuutusyhti\xc3\xb6 Pohjolan p\xc3\xa4\xc3\xa4johtajaksi. H\xc3\xa4n jatkoi teht\xc3\xa4v\xc3\xa4ss\xc3\xa4 vuoteen 2000 asti, jolloin Viinanen ja varatoimitusjohtaja Pirkko Alitalo pyysiv\xc3\xa4t eroa Suomi-yhti\xc3\xb6n p\xc3\xa4\xc3\xa4tetty\xc3\xa4 myyd\xc3\xa4 p\xc3\xa4\xc3\xa4osan omistamistaan Pohjola-osakkeista._NEWLINE_Viinanen on ollut muun muassa Nokia Oyj:n hallituksen j\xc3\xa4sen (1996\xe2\x80\x932001) ja varapuheenjohtaja (1996\xe2\x80\x932000) sek\xc3\xa4 KONE Oyj:n (1997\xe2\x80\x932009), UPM-Kymmenen (1996\xe2\x80\x932000) ja YIT:n (1996\xe2\x80\x932000) hallitusten sek\xc3\xa4 Instrumentariumin (1998\xe2\x80\x931999), Orionin (1997\xe2\x80\x932000) ja Finnairin hallintoneuvostojen (1996\xe2\x80\x932002) j\xc3\xa4sen.\n_START_SECTION_\nYhteiskunnallinen vaikuttaja\n_START_PARAGRAPH_\nViinanen palkittiin vuoden 2010 H\xc3\xa4meen ELY-keskuksen ymp\xc3\xa4rist\xc3\xb6palkinnolla \xe2\x80\x9desimerkillisest\xc3\xa4 toiminnastaan ymp\xc3\xa4rist\xc3\xb6n hyv\xc3\xa4ksi\xe2\x80\x9d. H\xc3\xa4n on toiminut erityisesti Lahden Vesij\xc3\xa4rven puolesta ja on ollut vuodesta 2008 Vesij\xc3\xa4rvis\xc3\xa4\xc3\xa4ti\xc3\xb6n valtuuskunnan puheenjohtaja. Lis\xc3\xa4ksi h\xc3\xa4n on her\xc3\xa4tt\xc3\xa4nyt keskustelua turvetuotannon vesist\xc3\xb6vaikutuksista.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLahdessa nyky\xc3\xa4\xc3\xa4n asuva Viinanen on ollut vuodesta 1967 l\xc3\xa4htien naimisissa merkonomi Pirjo Johanssonin kanssa. Heill\xc3\xa4 on kaksi lasta. _NEWLINE_Viinasen vanhemmat olivat diplomi-insin\xc3\xb6\xc3\xb6ri Pauli Viinanen (1916\xe2\x80\x931971) ja sairaanhoitaja Eila Hilli Jokela (1918\xe2\x80\x931979). Iiro Viinanen on yritysjohtaja Jukka Viinasen isoveli._NEWLINE_Iiro Viinanen sairastaa Parkinsonin tautia, joka diagnosoitiin h\xc3\xa4nell\xc3\xa4 vuonna 2000, jonka j\xc3\xa4lkeen h\xc3\xa4n ollut mukana my\xc3\xb6s Parkinson-liiton toiminnassa.'